गोरखपुर. किडनैप पिता को जिंदा या मुर्दा पाने के लिए सोमवार को डीएम ऑफिस के सामने अपने दादा-दादी के साथ चार बेटियां आमरण अनशन पर बैठ गई। देर रात मौके पर पहुंची पुलिस ने उन्हें जबरन उठाकर डीएम परिसर से बाहर कर दिया। रातभर गेट के बाहर रहने के बाद सुबह गेट खुलते ही चारों बेटियां डीएम ऑफिस के सामने आकर फिर बैठ गईं।
सूचना मिलने पर सीओ सर्किल कोतवाली अशोक कुमार पांडेय और एडीएम सिटी बद्रीनाथ सिंह मौके पर पहुंचे। एडीएम सिटी के निर्देश पर कलेक्ट्रेट पहुंची जिला हॉस्पिटल की टीम पुलिस की मदद से बेटियों के दादा को जबरन उठाकर अस्पताल ले गई। ऐसे में दादा से जुदा होने पर बेटियां और दादी दहाड़ मारकर रोने लगी और सुसाइड की बात करने लगी। यह सुनते ही पुलिस अधिकारी मौके से गायब हो गए।
पीड़ित परिवार ने कहा- तिवारीपुर पुलिस पर नहीं है भरोसा
एडीएम सिटी बद्रीनाथ सिंह ने कहा कि अपहृत सुनील के माता-पिता का कहना है कि तिवारीपुर पुलिस पर उन्हें भरोसा नहीं है। बेटियों का वे पालन-पोषण कैसे करेंगे? घटना का जल्द से जल्द खुलासा किया जाए? उनका आरोप है कि तिवारीपुर के थानेदार पैसे लेकर आरोपियों को थाने से छोड़ दिया है। आरोपियों ने उनके बेटे का अपहरण कर हत्या कर दी है। ऐसे में केस की जांच तिवारीपुर पुलिस से हटाकर कोतवाली सर्किल के कोतवाली थाने को ट्रांसफर की जा रही है, जो 10 दिन के अंदर मामले का वर्कआउट कराएंगे। जिन आरोपियों को पैसा लेकर छोड़ा गया है उस मामले की भी जांच होगी। बेटियों के पालन-पोषण के लिए समाज कल्याण विभाग से तत्काल आर्थिक सहायता दिलवाए जाने का प्रयास किया जा रहा है। बूढ़े व्यक्ति की तबियत खराब थी, इसलिए उसे जिला अस्पताल भेजा गया है।
छह नवंबर को हुआ था सुनिल का अपहरण
तिवारीपुर इलाके के बहरामपुर निवासी सुनील का अपहरण छह नवंबर हुआ था। इस मामले में नामजद मुकदमा दर्ज होने के बाद भी आज तक उसका कोई पता पुलिस नहीं लगा पाई है। ऐसे में इंसाफ के लिए सुनील की चारों बेटियों सहित पूरा परिवार आमरण अनशन पर बैठ गया है। सुनील की चारों बेटियां रंजना (10), रितू (8), काजल (5) और लक्ष्मी (3) सोमवार की सुबह से ही डीएम ऑफिस परिसर में इंसाफ पाने के लिए आमरण अनशन पर बैठी हुई हैं। हाथों में मांगों संबंधी पोस्टर लिए पिता को इंसाफ दिलाने और उनके जिंदा या मुर्दा पाने के लिए अपने बाबा और दादी के साथ अनशन पर बैठ गई हैं। पीड़ित परिवार की मांग है कि पुलिस अधिकारी ये लिखकर दे दें कि तीन दिन में मामले का खुलासा कर देंगे, लेकिन वे लिखित देने से इनकार कर रहे हैं। दूसरी ओर, एसओ तिवारीपुर ने उन्हें अनशन से जबरन उठाने के लिए बदतमीजी भी की।
आगे की स्लाइड्स में पढ़िए, क्या है पूरा मामला…
hin_Deva hin_Deva hin_Deva hin_Deva hin_Deva hin_Deva hin_Deva